En kvinde fra Hjørring undgik i marts at blive voldtaget af en 33-årig mand, fordi en anden beboer i hendes opgang kom til lejligheden og gav hende en chance for at stikke af. Sådan lyder i hvert fald kvindens forklaring. Men Retten i Hjørring har i dag frifundet den 33-årige mand, der var tiltalt for fire forskellige forhold. Blandt andet at voldtægtsforsøg og at slå kvinden i ansigtet flere gange med knyttede næver. Det overrasker anklageren fra Nordjyllands Politi, Anne Thyrrestrup, der førte sagen. - Det er altid nogle svære sager, når det handler om forsøg på voldtægt, men vi havde vurderet at kvindens forklaring og beviserne underbyggede påstanden nok til, at der ville falde dom, siger hun og uddyber: - Jeg synes ikke, sagen i retten i dag så anderledes ud end på mit skrivebord, derfor er jeg overrasket over resultatet. Det er endnu ikke besluttet, om sagen skal ankes.

Referat:
Det var påstand mod påstand i Retten i Hjørring onsdag, da der skulle falde dom i en sag om voldtægtsforsøg.